KOMMISSIONENS AFGØRELSE af 6. juli 1995 om oprettelse af en videnskabelig komité for levnedsmidler (95/273/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

Udarbejdelse og ændring af de fælles regler for levnedsmidlers sammensætning, fremstilling, pakning og mærkning kræver undersøgelse af problemerne i forbindelse med sundheds- og sikkerhedsbeskyttelse;

at løse disse problemer kræver medvirken af højt kvalificerede videnskabsmænd, især inden for medicin, ernæring, toksikologi, biologi, kemi og lignende discipliner;

forbindelsen med disse kredse bør gøres permanent, ved at Kommissionen opretter en komité af rådgivende karakter;

ifølge Kommissionens afgørelse 74/234/EØF af 16. april 1974 om oprettelse af en videnskabelig komité for levnedsmidler (1), ændret ved afgørelse 86/241/EØF (2), består denne komité af højst 18 medlemmer; da Fællesskabet er blevet udvidet 1. januar 1995, og da komitéens arbejdsbyrde er vokset siden medlemstallets fastsættelse, bør det maksimale medlemstal forhøjes;

ifølge artikel 101, protokol 37, og bilag II, kapitel XII, i aftalen om Det Europæiske Økonomiske Samarbejdsområde har Kommissionen forpligtet sig til at sikre, at mindst én højt kvalificeret videnskabsmand fra hvert af de EFTA-lande, som har underskrevet aftalen, kan deltage i Den Videnskabelige Komité for Levnedsmidler;

videnskabelig rådgivning i spørgsmål, som angår levnedsmiddelsikkerhed, skal i forbrugernes og industriens interesse være uafhængig og gennemskuelig;

af hensyn til gennemskueligheden bør afgørelse 74/234/EØF sammenskrives i forbindelse med den foreliggende ændring -

TRUFFET FØLGENDE AFGØRELSE:

Artikel 1

Kommissionen opretter en videnskabelig komité for levnedsmidler, i det følgende benævnt »komitéen«.

Artikel 2

1. Kommissionen spørger komitéen til råds i alle tilfælde, hvor en retsakt pålægger den at gøre det.

2. Kommissionen kan spørge komitéen til råds i forbindelse med alle andre problemer, der drejer sig om sundheds- og sikkerhedsbeskyttelse og skyldes eller kan skyldes indtagelse af levnedsmidler, det gælder ikke mindst ernæringsmæssige, hygiejniske og toksikologiske spørgsmål.

3. Komitéen kan gøre Kommissionen opmærksom på sådanne problemer.

Artikel 3

Komitéen består af højst 20 medlemmer.

Artikel 4

Komitéens medlemmer udpeges af Kommissionen blandt højt kvalificerede videnskabsmænd, som har kompetence inden for de områder, der nævnes i artikel 2, stk. 2.

Artikel 5

Komitéen vælger blandt sine medlemmer en formand og to næstformænd. Valget sker ved simpelt flertal blandt medlemmerne.

Artikel 6

1. Hvervet som medlem, formand eller næstformand i komitéen udøves i en treårsperiode. Perioden kan fornys. Dog kan formanden og næstformændene ikke genvælges umiddelbart efter to på hinanden følgende treårsperioder. Arbejdet er ulønnet.

Når treårsperioden er udløbet, beholder komitéens medlemmer, dens formand eller næstformand deres hverv, indtil de afløses eller får deres mandat fornyet.

2. Hvis et af komitéens medlemmer, dens formand eller næstformænd ikke ser sig i stand til at bestride sit hverv, hvis forudsætningerne for hans udnævnelse ændrer sig betydeligt, eller hvis han trækker sig tilbage, afløses han i periodens øvrige del efter proceduren i artikel 4 eller artikel 5, afhængigt af det enkelte tilfælde.

Artikel 7

1. Komitéen kan danne arbejdsgrupper blandt sine medlemmer.

2. Arbejdsgrupperne har til opgave at aflægge rapport til komitéen om de emner, komitéen henviser til dem.

Artikel 8

1. Komitéen og arbejdsgrupperne træder sammen efter indkaldelse fra en repræsentant for Kommissionen.

2. Kommissionens repræsentant og andre involverede tjenestemænd og repræsentanter for Kommissionen deltager i komitéens og arbejdsgruppernes møder.

3. Kommissionens repræsentant kan opfordre enkeltpersoner med særlig sagkundskab inden for det behandlede emne til at deltage i møderne.

4. Kommissionen varetager komitéens og arbejdsgruppernes sekretariatsopgaver.

5. Kommissionen kodificerer komitéens forretningsorden og procedurer og stiller dem til rådighed for interesserede.

Artikel 9

1. Komitéen behandler de anmodninger om udtalelse, som fremsættes af Kommissionens repræsentant.

Når Kommissionens repræsentant anmoder om komitéens udtalelse, kan han fastsætte en frist for, hvornår udtalelsen skal afgives.

2. Når komitéens medlemmer er enige om udtalelsen, udarbejder de fælles konklusioner. Er de ikke enige, anføres de forskellige synspunkter, der er kommet frem under drøftelserne, i et referat, som Kommissionens repræsentant er ansvarlig for.

3. Kommissionen offentliggør komitéens udtalelse.

Artikel 10

Komitéens medlemmer er forpligtet til ikke at videregive oplysninger om forhold, arbejdet i komitéen giver dem kendskab til, når Kommissionens repræsentant meddeler dem, at udtalelsens emne er fortroligt, jf. traktatens artikel 214.

I så fald deltager kun komitéens medlemmer og Kommissionens repræsentanter i møderne.

Artikel 11

Komitéens medlemmer underretter hvert år Kommissionen om forhold, der kan påvirke deres uafhængighed, samt når sådanne forhold opstår i forbindelse med deres arbejde i komitéen eller arbejdsgrupperne.

Artikel 12

Kommissionens afgørelse 74/234/EØF ophæves.

Udfærdiget i Bruxelles, den 6. juli 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 136 af 20. 5. 1974, s. 1.

(2) EFT nr. L 163 af 19. 6. 1986, s. 40.